ওয়েব ডেস্ক: বড়সড় বিদ্যুৎ বিপর্যয়ের কবলে পড়ল দক্ষিণ কলকাতার কেওড়াতলা শ্মশান। রবিবার সন্ধে সোয়া ছটা নাগাদ আচমকা বিস্ফোরণের পর অন্ধকার নেমে আসে। তখন শ্মশানের দুটি চুল্লিতে দাহ করা হচ্ছিল দুটি দেহ। লাইনে ছিল আরও আটটি দেহ। ঘটনার জেরে বন্ধ হয়ে যায় মৃতদেহ সৎকারের কাজ। ঘটনাস্থলে যান মেয়র শোভন চ্যাটার্জি এবং পুরসভার ইঞ্জিনিয়াররা। কী কারণে এই বিভ্রাট, তার কারণ জানতে পারেননি পুর ইঞ্জিনিয়াররা। অবশেষে রাত সোয়া আটটা নাগাদ দুঘণ্টা পর বিদ্যুত্ ফিরে আসে। এরপর শ্মশানের চুল্লি দুটি চালু করা হয়।